Broj: 711-I-1680-M-133/23-02-23

Zagreb, 28. srpnja 2023.

 **PETAR ČAGALJ**

**ravnatelj Doma zdravlja Knin**

**Predmet: mišljenje na zahtjev obveznika Petra Čagalja**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 18. srpnja 2023. pod brojem 711-U-5513-M-133/23-01-27 zaprimilo zahtjev za mišljenjem koji je podnio obveznik Petar Čagalj, ravnatelj Doma zdravlja Knin.

U podnesenom zahtjevu obveznik postavlja upit ostvaruje li kao ravnatelj zdravstvene ustanove Dom zdravlja Knin, s obzirom da je ugovorni doktor medicine koji uz posao ravnatelja po potrebi radi u ugovornim ordinacijama obiteljske medicine (što je prema navodima istog utvrđeno njegovim ugovorom o radu), pravo na isplatu regresa za godišnji odmor za 2023. godinu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 17. sjednici održanoj 28. srpnja 2023., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano, a stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 4. istoga članka ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Sukladno navedenom, Petar Čagalj, ravnatelj Doma zdravlja Knin, pored profesionalnog obnašanja navedene dužnosti, može privremeno i povremeno obavljati poslove ugovornog doktora medicine u ugovornim ordinacijama obiteljske medicine najviše 40 sati mjesečno kako je to propisano Zakonom o radu („Narodne novine“, br. 93/14., 127/17., 98/19., 151/22. i 46/23.).

Nadalje, Petar Čagalj, ravnatelj Doma zdravlja Knin, kao obveznik u smislu odredbi ZSSI-a, sukladno članku 7. točki d) ZSSI-a, ne smije pored plaće koju prima za obnašanje navedene dužnosti ostvarivati druge primitke, pa tako niti regres za godišnji odmor, jer se taj primitak isplaćen uz plaću ne može smatrati plaćom obveznika, već drugim dodatkom za obnašanje javne dužnosti.

Međutim, ako je obveznik pravo na regres za godišnji odmor stekao temeljem obavljanja drugih poslova (ugovornog doktora medicine), mogao bi temeljem njihova obavljanja ostvariti regres za godišnji odmor, jer u tom slučaju dodatne naknade ne bi bile primljene povodom obnašanja javne dužnosti, već povodom obavljanja drugih poslova u ustanovi te se stoga ne bi radilo o dodatnoj naknadi za poslove obnašanja javne dužnosti iz članka 7. točke d) ZSSI-a.

Također, prilikom podnošenja imovinske kartice obveznik je dužan, sukladno članku 17. stavku 4. ZSSI-a, prijaviti primitke ostvarene od obavljanja poslova doktora medicine.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Petar Čagalj, elektroničkom dostavom
2. Objava na internetskoj stranici Povjerenstva
3. Pismohrana